ΑΝΩΤΑΤΟ ΔΙΚΑΣΤΗΡΙΟ ΚΥΠΡΟΥ

ΠΡΩΤΟΒΑΘΜΙΑ ΔΙΚΑΙΟΔΟΣΙΑ

(*Πολιτική Aίτηση Αρ. 155/2023*)

*(i-Justice)*

23 Νοεμβρίου, 2023

[ΙΩΑΝΝΙΔΗΣ, Δ]

ΑΝΑΦΟΡΙΚΑ ΜΕ ΤΟ ΑΡΘΡΟ 155.4 ΤΟΥ ΣΥΝΤΑΓΜΑΤΟΣ ΚΑΙ ΤΑ ΑΡΘΡΑ 3 ΚΑΙ 9 ΤΟΥ ΠΕΡΙ ΑΠΟΝΟΜΗΣ ΤΗΣ ΔΙΚΑΙΟΣΥΝΗΣ (ΠΟΙΚΙΛΑΙ ΔΙΑΤΑΞΕΙΣ) ΝΟΜΟΥ ΤΟΥ 1964, ΩΣ ΤΡΟΠΟΠΟΙΗΘΗΚΕ

ΚΑΙ

ΑΝΑΦΟΡΙΚΑ ΜΕ ΤΟΝ ΠΕΡΙ ΑΝΩΤΑΤΟΥ ΔΙΚΑΣΤΗΡΙΟΥ (ΔΙΚΑΙΟΔΟΣΙΑ ΕΚΔΟΣΗΣ ΕΝΤΑΛΜΑΤΩΝ ΠΡΟΝΟΜΙΑΚΗΣ ΦΥΣΕΩΣ) ΔΙΑΔΙΚΑΣΤΙΚΟ ΚΑΝΟΝΙΣΜΟ ΤΟΥ 2018

ΚΑΙ

ΑΝΑΦΟΡΙΚΑ ΜΕ ΤΗΝ ΑΙΤΗΣΗ ΤΟΥ Μ. Κ. ΕΚ ΛΑΡΝΑΚΑΣ ΓΙΑ ΤΗΝ ΑΔΕΙΑ ΚΑΤΑΧΩΡΙΣΗΣ ΑΙΤΗΣΗΣ ΔΙΑ ΤΗΝ ΕΚΔΟΣΗ ΠΡΟΝΟΜΙΑΚΟΥ ΕΝΤΑΛΜΑΤΟΣ ΦΥΣΕΩΣ CERTIORARI

ΚΑΙ

ΑΝΑΦΟΡΙΚΑ ΜΕ ΤΟ ΕΝΤΑΛΜΑ ΕΡΕΥΝΑΣ ΗΜΕΡ. 17/10/23 ΠΟΥ ΕΞΕΔΟΘΗ ΑΠΟ ΤΟ ΕΠΑΡΧΙΑΚΟ ΔΙΚΑΣΤΗΡΙΟ ΛΑΡΝΑΚΑΣ

**\_\_\_\_\_\_\_\_\_\_\_\_\_\_\_\_\_**

*Ανδρέας Χρίστου με Νικόλαο Ζένιου και Μιχάλη Καζάκο, για Α. Χρίστου & Συνεργάτες Δ.Ε.Π.Ε.,* για τον Αιτητή.

**\_\_\_\_\_\_\_\_\_\_\_\_\_\_\_\_\_**

**Α Π Ο Φ Α Σ Η**

**(Εχ tempore)**

**ΙΩΑΝΝΙΔΗΣ, Δ.**:- Στις 17.10.2023, Αστυφύλακας της Υ.ΚΑ.Ν Λάρνακας, εμφανίστηκε ενώπιον Επαρχιακού Δικαστή (στο εξής «το κατώτερο Δικαστήριο»), και αξίωσε την έκδοση εντάλματος έρευνας σε σχέση με μία οικία και δύο μηχανοκίνητα οχήματα.

Προς υποστήριξη του αιτήματος, είχαν τεθεί ενόρκως ενώπιον του κατώτερου Δικαστηρίου, και τα ακόλουθα:

*«Συγκεκριμένα, στις 17/09/23 και 19/09/23 λήφθηκαν δύο ανεξάρτητες πληροφορίες στην Υ.ΚΑ.Ν από αξιόπιστους πληροφοριοδότες οι οποίοι συνεργάστηκαν και στο παρελθόν με την υπηρεσία με θετικά αποτελέσματα, οι οποίες αναφέρουν ότι οι ύποπτοι έχουν στην κατοχή τους σημεία εντός της κατοικίας τους, καθώς και σε συγκεκριμένα σημεία στην αυλή της οικίας τους, που τους επισκέπτονται στην κατοικία τους ή που τα συναντά ο Μ. Κ. σε διάφορα σημεία στην επαρχία Λάρνακας. Για τον πιο πάνω σκοπό ο ύποπτος χρησιμοποιεί τα αυτοκίνητα με αριθμούς εγγραφής [ ] μάρκας Mitsubishi διπλοκάμπινο, [ ] μάρκας Mercedes καθώς και μια μοτοσυκλέτα μεγάλου κυβισμού χωρίς αριθμούς εγγραφής. Περαιτέρω εξηγήσεις για την ασφάλεια των πληροφοριοδοτών μπορούν να δοθούν εμπιστευτικά στα Δικαστήρια.*

*Η πιο πάνω πληροφορία έχει διερευνηθεί και φαίνεται να είναι θετική αφού και οι δύο ύποπτοι σε πολλές περιπτώσεις θεάθηκαν να προβαίνουν σε πολύ ύποπτες κινήσεις και να έχουν δοσοληψίες με διάφορα πρόσωπα που τους επισκέπτονται στην οικία τους.»*

Το κατώτερο Δικαστήριο εξέδωσε στη συνέχεια το αιτούμενο ένταλμα, αφού έκρινε ότι *«υπάρχουν εύλογες υπόνοιες ότι στην πιο πάνω οικία, στον προαύλιο της χώρο και στα οχήματα που χρησιμοποιούν οι ύποπτοι, παράνομα αποκρύπτονται ελεγχόμενα φάρμακα και ότι οι πιο πάνω ύποπτοι συνδέονται με τα πιο πάνω αδικήματα και δικαιολογείται η έκδοση του εντάλματος και έχω ικανοποιηθεί λογικά ότι τα περιστατικά της υπόθεσης όπως αναφέρονται στην ένορκη δήλωση που υποστηρίζει την αίτηση για την έκδοση του παρόντος εντάλματος έρευνας καθιστούν την έκδοση αναγκαία και επιθυμητή».*

Ο αιτητής με την υπό εκδίκαση μονομερή Αίτηση, ζητά την άδεια του Δικαστηρίου να καταχωρίσει Αίτηση διά κλήσεως για την έκδοση Προνομιακού Εντάλματος Certiorari, προκειμένου να ακυρωθεί το εκδοθέν ένταλμα έρευνας που εξεδόθη σε σχέση με την οικία του, παρόλο που η θέση του είναι ότι το ένταλμα έρευνας πάσχει και για τα δύο μηχανοκίνητα οχήματα.

Τα γεγονότα που υποστηρίζουν την Αίτηση καταγράφονται σε Ένορκη Δήλωση του ίδιου του αιτητή, ενώ η αίτηση συνοδεύεται και από Έκθεση, ως αυτή προβλέπεται από τον ***περί Ανωτάτου Δικαστηρίου (Δικαιοδοσία Έκδοσης Ενταλμάτων Προνομιακής Φύσεως) Διαδικαστικό Κανονισμό του 2018.*** Αναφέρω από τώρα πως έχω θέσει ενώπιον μου όλα τα γεγονότα που υποστηρίζουν την αίτηση και τα όσα ανέφερε ο ευπαίδευτος συνήγορος του αιτητή με τη γραπτή αγόρευσή του. Το ίδιο ισχύει και για τη νομολογία στην οποία με παρέπεμψε. Θα κάνω ειδική αναφορά σε όλα αυτά, όπου ήθελε κριθεί αναγκαίο.

Το βασικό παράπονο του αιτητή είναι ότι *«… από το σώμα του Όρκου δεν έχει διαφανεί η πηγή της γνώσης των πληροφοριοδοτών …., Υπογραμμίζεται πως σύμφωνα με τα όσα προκύπτουν οι περί ων ο λόγος πληροφοριοδότες δεν ήταν αυτόπτες μάρτυρες ώστε να μην είναι αναγκαία η οποιαδήποτε άλλη διευκρίνιση (βλ.* ***Αναφορικά με την Αίτηση του χχχ Θεοφάνους, Πολ. Αίτ. 22/2022, ημ. 05/04/22****).»*

Πράγματι, στον Όρκο που χρησιμοποιήθηκε για την έκδοση του εντάλματος, δεν φαίνεται να αποκαλύπτεται η πηγή γνώσης των πληροφοριοδοτών. Δεν χρειάζεται όμως να επεκταθώ. Θα αρκεστώ να παραπέμψω στην ***Αναφορικά με την αίτηση του*** ***A. D. S., από τη Μεγάλη Βρετανία, Πολ. Έφ. Αρ. 340/2021, ημερ. 6.7.2023***, όπου εξετάστηκαν και αποφασίστηκαν παρόμοια θέματα.

Στο στάδιο αυτό, το Ανώτατο Δικαστήριο δεν υπεισέρχεται στην ουσία, ούτε και εξετάζει την υπόθεση σε βάθος. Καταλήγω ότι υπάρχει συζητήσιμο θέμα σε σχέση με το κατά πόσο, στη βάση του συγκεκριμένου μαρτυρικού υλικού που είχε τεθεί ενώπιον του κατώτερου Δικαστηρίου και με δεδομένο ότι δεν φαίνεται να είχε αποκαλυφθεί η πηγή γνώσης των πληροφοριοδοτών, αυτό θα μπορούσε να είχε ικανοποιηθεί ότι *«στην πιο πάνω κατοικία και στον προαύλιο της χώρο αποκρύπτονται ελεγχόμενα φάρμακα».*

Για τον πιο πάνω λόγο, δίδεται άδεια στον αιτητή να καταχωρίσει αίτηση διά κλήσεως για έκδοση Προνομιακού Εντάλματος Certiorari για ακύρωση του εκδοθέντος εντάλματος έρευνας σε σχέση με την κατοικία του.

Η αίτηση διά κλήσεως να καταχωριστεί εντός 5 ημερών από σήμερα, και εφόσον καταχωριστεί, να επιδοθεί αμέσως στον Γενικό Εισαγγελέα.

**Το Πρωτοκολλητείο να ορίσει την αίτηση για Οδηγίες την 1.12.2023 και ώρα 8:45 π.μ.**

Ι. ΙΩΑΝΝΙΔΗΣ, Δ.

*/ΣΓεωργίου*